# name
Els animals salvatges canvien per adaptar-se als entorns urbans

# metadata.dc.description.abstract[].value
D'un temps ençà, sembla que cada cop és més habitual trobar animals salvatges endinsant-se en zones urbanes a la cerca d'aliment i, en alguns casos, fins i tot de refugi. Un dels exemples més coneguts és el dels senglars a Barcelona, que sovint es poden veure passejant de nit per barris com Sarrià o al voltant de l'avinguda Diagonal. No és l'única ciutat on passa. També se'n veuen de tant en tant passejant per Lleida i per Girona, i en altres poblacions de mida mitjana com pot ser, per exemple, Platja d'Aro, a banda de moltes de més petites. A Barcelona, com a paradigma de gran ciutat, també sembla que és cada cop més habitual veure ocells de presa com falcons, i animals boscans com eriçons, entre d'altres. En el cas concret dels senglars, sens dubte la superpoblació d'aquests animals és deguda a l'alta taxa de natalitat, d'una banda, i a la manca de depredadors naturals, com podria ser el llop, d'una altra. Però hi ha més causes d'aquest acostament. S'ha vist que els animals salvatges adapten amb certa facilitat el seu comportament i els seus hàbits per aprofitar al màxim els recursos que els ofereixen les zones urbanes com a part de la dinàmica natural de les interaccions ecològiques. Ho ha estudiat i quantificat un grup de recerca format per investigadors de diverses universitats i centres de recerca nord-americans, encapçalats per l'ecòleg Travis Gallo, especialista en ecologia urbana, comportament animal i biodiversitat. Segons les conclusions de l'estudi que aquests científics han presentat a la revista eLife, a l'hora d'establir programes de conservació i protecció de la natura s'han de tenir molt en compte la capacitat i les dinàmiques dels diferents grups d'animals per adaptar-se als entorns humanitzats i urbans, atès que, segons els autors, moltes de les estratègies de conservació que s'han fet servir fins ara no han sigut prou efectives perquè no han valorat adequadament les oportunitats que ofereixen aquests entorns a la vida salvatge, que els animals, per instint, aprofiten.

# metadata.dc.rights[].value
(c) Edició de Premsa Periòdica Ara, 2022

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Els animals salvatges canvien per adaptar-se als entorns urbans